《送范西叔教授西归》
宋代·张栻

乃祖至和间，忠谋书鼎彝。
但知陛下圣，岂知吾言危。
元佑爱君陛，读者犹涕洟。
典刑今不亡，盛德故在兹。
岁晚子过我，秀若斋房芝。
持身蹈规矩，出陛无瑕疵。
向来长安道，讵肯舍灵龟。
万里一泮宫，行囊几新诗。
湘出足幽胜，而水清涟漪。
登临岂不乐，邂逅枌榆思。
我懒抱僻学，绝弦理朱丝。
子独慕千载，悠然契心期。
岂不为我留，感此节物移。
临岐抚陈编，为子三噫嘻。
高深谅何极，循求有端倪。
原言勉事此，奕叶光前规。

作者简介：张栻（1133年9月15日——1180年3月22日）字敬夫，后避讳改字钦夫，又字乐斋，号南轩，学者称南轩先生，谥曰宣，后世又称张宣公。南宋汉州绵竹（今四川绵竹市）人，右相张浚之子。南宋初期学者、教育家。南宋理宗淳祐初年（1241年）从祀孔庙，后与李宽、韩愈、李士真、周敦颐、朱熹、黄干同祀石鼓书院七贤祠，世称石鼓七贤。